Coba jelasin Sajarah dari 3G dalam bahasa sunda dong

Di Éropah, layanan 3G munggaran ditawarkeun di Inggris jeung Italia dina bulan Maret 2003. Harita Déwan Uni Éropah ngusulkeun yén para operator 3G kudu ngalayanan 80% populasi nasional masing-masing nagara anggota dina tungtung taun 2005.

Pangwangunan jaringan 3G ditanggohkeun di sabagian nagara di dunya lantaran biaya idin spéktrum frékuénsi anu mahal. Baca ogé Telecoms crash.  Di réa nagara, jaringan 3G henteu ngagunakeun frékuénsi radio anu sarua jeung 2G, antukna para operator kudu ngawangun jaringan anu samasakali anyar sarta merlukeun idin guna frékuénsi anu ogé anyar; anu mahiwal mah kajadian di Amérika Sarikat di mana para operator ngajalankeun layanan 3G dina frékuénsi anu sarua jeung layanan sélulér lianna. Sedengkeun di Éropah, biaya idin di sabagian nagara anggota mahal pisan. Alesan lain nu ngabalukarkeun pananggohan layanan 3G nyaéta waragad pikeun ningkatkeun kamampuh alat-alat nu aya supaya jadi sistem anu anyar.

Nepi ka bulan Juni 2007, aya 200 juta langganan anu geus kasambungkeun kana layanan 3G. Dibandingkeun jeung palanggan telepon sélulér sadunya anu jumlahna 3 triliun, angka éta ngan 6.7%. Di nagara-nagara tempat 3G munggaran disadiakeun – Jepang jeung Koréa Kidul – leuwih ti satengah langganan telepon sélulér ngagunakeun 3G. Di Éropah, Italia mangrupa nagara anu rahayatna panglobana ngagunakeun layanan 3G; sapertilu jumlah langganan telepon sélulérna pindah ngagunakeun éta layanan. Nagara lianna anu mingpin dina migrasi ka 3G di antarana Inggris, Austria jeung Singapura anu ngahontal angka 20% tina jumlah langganan telepon sélulér.

EMTEL Ltd, pausahaan télékomunikasi sélulér kadua panggedéna di Mauritius, geus ngamparkeun jaringan 3G UMTS komérsial munggaran di Afrika (percobaan telepon munggaran dilakukeun dina tanggal 16 Oktober 2004). Layanan komérsial anu sapinuhna mitembeyan dina bulan Nopémber 2004, anu ngajadikeun jaringan 3G boga ieu pausahaan sabagé jaringan 3G komérsial munggaran di Afrika. Di Afrika beulah kalér, Wana di Moroko nyadiakeun layanan 3G dina ahir Maret 2006. Operator lianna di éta nagara ngamimitian ngajalankeun jaringan 3G dina patengahan taun 2007. Vodafone Mesir (anu katelah ogé CLICK GSM) nyadiakeun layanan 3G dina patengahan taun 2006.  Dina awal taun 2007, Vodacom Tanzania mimiti migrasi kana sistem 3G High-Speed Downlink Packet Access (HSDPA) di Dar Es Salaam.  Tanzania mangrupa nagara kadua di Afrika anu ngagunakeun téknologi kasebut saenggeus Afrika Kidul. Dina bulan Maret 2007, Nigeria méré idin 3G ka tilu pausahaan GSM panggedéna sarta ka hiji pausahaan anu teu kasohor, Alheri Engineering Co. Ltd, pikeun ngaréaan rupa layananana.

Rogers Wireless mimiti nawarkeun layanan 3G HSDPA di Kanada Beulah wétan dina awal taun 2007.